《送直阁杜君章守齐》
宋代·晁补之

杜公文史不读律，平反世称徐有功。
官为列卿位亦显，皋陶事与礼乐同。
书生骫骳笑法令，弦歌不媿陵陂中。
众贤和豫治乃举，但愿主圣朝廷公。
白头典校汉天禄，未烦载酒如扬雄。
自言臣老应报国，五马便去如飞鸿。
京东耳闻事可数，似说振贷仓储空。
裕民诚患力不足，措国岂与民俱穷。
才难所要遇事了，仁厚未免无能蒙。
囊中餐玉百未试，干越在匣光生虹。
却嗟鈆椠坐弃日，伊我何补羞儿童。
力能如虎安敢尔，鬓毛幸未成老翁。
亦思一郡效尺寸，官卑未许伸喉咙。
饱知世事秪坐啸，又看马鬣吹西风。
平生放意在云水，落身尘土禽闭笼。
经时无酒对佳客，借与歌舞开心胸。
公行媌曼载双舸，谁与客劝琉璃锺。

作者简介：晁补之（公元1053年—公元1110年），字无咎，号归来子，汉族，济州巨野（今属山东巨野县）人，北宋时期著名文学家。为“苏门四学士”（另有北宋诗人黄庭坚、秦观、张耒）之一。曾任吏部员外郎、礼部郎中。 工书画，能诗词，善属文。与张耒并称“晁张”。其散文语言凝练、流畅，风格近柳宗元。诗学陶渊明。其词格调豪爽，语言清秀晓畅，近苏轼。但其诗词流露出浓厚的消极归隐思想。著有《鸡肋集》、《晁氏琴趣外篇》等。